# Kounotori 5

|  |
| --- |
| *Kounotori 5* |
|  *Kounotori 5* tuvojas stacijai |
| KA veids | kravas kosmosa kuģis |
| Operators | Japānas Aerokosmisko pētījumu aģentūra (*JAXA*) |
| Izgatavotāji | *Mitsubishi Heavy Industries* |
| Starts | 19.08.2015. 11:50:49 UTC |
| Starta vieta | Tanegasima *Yoshinobu 2*  Japāna |
| Nesējraķete | *H-IIB*,  Japāna |
| Palaists kopā ar | *SERPENS*, *S-CUBE*, *AAUSAT5*, *GOMX-3*, *Flock-1b 1*, *Flock-1b 2*, *Flock-1b 3*, *Flock-1b 4*, *Flock-1b 5*, *Flock-1b 7*, *Flock-1b 8*, *Flock-1b 9*, *Flock-1b 10*, *Flock-1b 11*, *Flock-1b 12*, *Flock-1b 13*, *Flock-1b 14* |
| Beigu datums | 29.09.2015. 20:33 UTC |
| NSSDC ID | 2015-038A  |
| SCN | 40873 |
| Masa | ~ 16 500 kg |
| Enerģija | saules baterijas |
| Centr. ķermenis | Zeme |
| Slīpums | 51.6° |
| Programma *H-II Transfer Vehicle* |
|

| Iepriekšējais | Nākamais |
| --- | --- |
| *Kounotori 4* | *Kounotori 6* |

 |

Kounotori 5 (japāņu: こうのとり5号機 — ‘Baltais stārķis 5’) jeb **HTV-5** bija Japānas kravas kosmosa kuģis no *H-II Transfer Vehicle* sērijas Starptautiskās kosmosa stacijas (SKS) apgādei. Tas palaists 2015. gada augustā. Novadīts no orbītas 2015. gada septembrī.

## Derīgā krava

Ar *HTV-5* stacijā nogādāja aptuveni 6057 kg derīgās kravas, no tās aptuveni 5 t hermētiskajā sekcijā un 1 t nehermētiskajā nodalījumā.

Hermētiskajā sekcijā atradās iekārtas stacijai, zinātniskie eksperimenti, pārtika un lietas apkalpei 242 īpašās somās *Cargo Transfer Bags* (*CTBs*). Kosmosa kuģis veda 600 kg ūdeni.
Uz SKS tika nogādātas sistēmu komponentes: *UPA Fluids Control and Pump Assembly* (*FCPA*), *WPA Multifiltration Beds* (*WFB*), *Simplified Aid for EVA Rescue* (*SAFER*). Zinātnisko eksperimentu aprīkojums: *Mouse Habitat Unit* (*MHU*), *Electrostatic Levitation Furnace* (*ELF*), *Multi-Purpose Small Payload Rack 2* (*MSPR-2*), *Exposed Experiment Handrail Attachment Mechanism* (*ExHAM 2*), *NanoRacks External Platform* (*NREP*).
Ar kosmosa kuģi hermētiskajā sekcijā atgādāti arī astoņpadsmit nanopavadoņi.

Nehermētiskajā sekcijā atradās augstas enerģijas astronomiskā observatorija *Calorimetric Electron Telescope* (*CALET*) ar masu 650 kg. Tā paredzēta arī tumšās matērijas meklēšanai.

## Lidojuma gaita

Starts notika 2015. gada 19. augustā 11:50:49 UTC no Tanegasimas kosmosa centra *Yoshinobu* starta kompleksa (*LA-Y*) otrā starta laukuma ar nesējraķeti *H-IIB*.

24. augustā kosmosa kuģis tuvojās un saslēdzās ar SKS. 10:29 UTC stacijas manipulators, kuru vadīja Kimija Jui, satvēra *Kounotori 5*. Pēc tam kuģis tika pārvietots uz *Harmony* moduļa pret Zemi vērsto pieslēgvietu. Pievienošanas operācija beidzās 17:28 UTC. Lūkas tika atvērtas 25. augustā 10:24 UTC.

25. augustā 02:27 UTC no *Kounotori* nehermētiskās sekcijas ar stacijas manipulatoru *Canadarm2* tika izņemta vaļējā palete. Tad to pārņēma Japānas manipulators un pārvietoja uz *Kibo* vaļējo platformu. 14:29 UTC Japānas manipulators no paletes noņēma *CALET* iekārtu un novietoja uz *Kibo* vaļējās platformas 9. porta.

*Kounotori 5* atvienoja no stacijas 28. septembrī ar stacijas manipulatoru, kuru vadīja Kimija Jui un asistēja Čells Lindgrēns. *HTV-5* no robotrokas tika atlaists 16:53 UTC.
29. septembrī *HTV-5* veica vairākas dzinēju iedarbināšanas, nogāja no orbītas un iegāja Zemes atmosfērā. Kravas kuģa lielākās daļas aptuveni 20:33 UTC sadega virs Klusā okeāna dienviddaļas.

## Atsauces

## Ārējās saites

* HTV5 Mission JAXA (angliski)
* HTV-5 Mission Updates spaceflight101.com - Patrick Blau (angliski)